Polisiehoof toets positief vir Covid-19Khehla John Sitole, nasionale polisiekommissaris (Foto: ANA) Genl. Khehla John Sitole, Suid-Afrika se nasionale polisiekommissaris, het positief vir Covid-19 getoets. Volgens brig. Vish Naidoo, nasionale polisiewoordvoerder, het Sitole Maandag ŉ toets ondergaan nadat hy in kontak was met ŉ polisielid wat reeds positief vir die virus getoets het. Dié lid is ook tans in isolasie. “Genl. Sitole toon in hierdie stadium geen simptome van die virus nie,” sê Naidoo. Intussen is lt.genl. Sindile Mfazi aangestel om tot verdere kennisgewing die leisels as nasionale polisiekommissaris oor te neem. Volgens Sitole het hy ook verskeie ander toetse ondergaan en sy dokter is tevrede dat dit nie vir hom nodig is om gehospitaliseer te word nie. Die dokter het behandeling voorgeskryf en aanbeveel dat hy hom minstens tien dae lank moet afsonder. Sitole het onmiddellik in selfisolasie gegaan nadat hy positief vir Covid-19 getoets het.